**Ministru kabineta noteikumu projekta „Grozījums Ministru kabineta 2011.gada 1.februāra noteikumos Nr.106 „Kārtība, kādā piešķir, administrē un uzrauga valsts un Eiropas Savienības atbalstu piena produktu piegādei izglītojamiem vispārējās izglītības iestādēs”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Lauksaimniecības un lauku attīstības likuma 5.panta ceturtā un septītā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2015.gada 22.janvārī stājās spēkā Ministru kabineta 2015.gada 13.janvāra noteikumi Nr.19 “Grozījumi Ministru kabineta 2011.gada 1.februāra noteikumos Nr.106 „Kārtība, kādā piešķir, administrē un uzrauga valsts un Eiropas Savienības atbalstu piena produktu piegādei izglītojamiem vispārējās izglītības iestādēs””, nosakot papildu prasības attiecībā uz tiem piena produktiem, par kuru piegādi saskaņā ar Skolas piena programmas nosacījumiem var saņemt valsts līdzfinansējumu, lai atbalsta pretendentam tiktu segta piena realizācijas cena un tādējādi pienu konkrētai izglītojamo grupai varētu izsniegt bez maksas. Minētie grozījumi attiecas uz piena maksimālo transportēšanas attālumu un atbilstību pārtikas kvalitātes shēmu (t.i., bioloģiskās lauksaimniecības shēmas vai nacionālās pārtikas kvalitātes shēmas) prasībām. Līdzšinējo prakse Skolas piena programmas īstenošanā liecina, ka pienu skolām lielākoties piegādā tie paši uzņēmumi, kas nodrošina arī izglītojamo ikdienas ēdināšanai nepieciešamos piena produktus. Tas nozīmē, ka šādi piegādes līgumi tiek noslēgti uz visu mācību gadu un pašreizējie piegādes līgumi par piegādi 2014./2015.mācību gadā tika noslēgti, pirms stājās spēkā iepriekšminētās papildu prasības par piena piegādi. Tādējādi ir izveidojusies situācija, kad noslēgtie līgumi par piena produktu piegādi Skolas piena programmā neatbilst nosacījumiem, ko paredz Ministru kabineta 2011.gada 1.februāra noteikumi Nr.106 „Kārtība, kādā piešķir, administrē un uzrauga valsts un Eiropas Savienības atbalstu piena produktu piegādei izglītojamiem vispārējās izglītības iestādēs” (turpmāk – noteikumi Nr.106), jo saistībā ar programmu piegādātajam pasterizētajam pienam 2015.gada 22.janvārī nebija piešķirts sertifikāts par atbilstību pārtikas kvalitātes shēmas prasībām. Tas nozīmē, ka par Skolas piena programmā piegādāto pienu nav iespējams saņemt valsts līdzfinansējumu un līgumsaistību turpmākā izpilde (t.i., piena produktu piegāde izglītojamiem bez maksas) notiks uz atbalsta pretendenta vai piena produktu ražošanas uzņēmuma rēķina. Šāda situācija savukārt rosinās piena produktu ražošanas uzņēmumus pārtraukt dalību Skolas piena programmā, laužot attiecīgos piegādes līgumus ar skolu ēdinātājiem. Pēc tam varētu būt gaidāma gan Skolas piena programmas būtiska ierobežošana, gan iespējamas soda sankcijas ražotājiem par līguma laušanu. Līdzīga situācija veidojas arī attiecībā uz prasību par maksimālo produkta transportēšanas attālumu (250 km) no ražošanas uzņēmuma līdz izglītības iestādei, jo arī šī prasība nebija ņemta vērā, slēdzot piegādes līgumus Skolas piena programmā par 2014./2015.mācību gadu.Minēto iemeslu dēļ, kā arī ņemot vērā tiesiskās paļāvības principu, būtu jāļauj spēkā esošos līgumus par piena produktu piegādi Skolas piena programmā izpildīt līdz 2014./2015.mācību gada beigām, neattiecinot uz tiem prasības, kas stājās spēkā š.g. 22.janvārī. Turklāt, lai iegūtu sertifikātu par atbilstību pārtikas kvalitātes shēmas prasībām, nepieciešams noteikts laiks, tāpēc ir likumsakarīgi noteikt pārejas periodu. Tādēļ tiesiskā regulējuma mērķis ir noteikt pārejas periodu, kurā Skolas piena programmā piegādātiem piena produktiem netiek piemērots nosacījums par maksimālo transportēšanas attālumu un atbilstību pārtikas kvalitātes shēmas prasībām.   |
| 3. | Projekta izstrādē iesaistītās institūcijas | Lauku atbalsta dienests (turpmāk – LAD) un Pārtikas un veterinārais dienests (turpmāk – PVD). |
| 4. | Cita informācija | Nav |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķa grupas, kuras tiesiskais regulējums ietekmē vai varētu ietekmēt | Projekta tiesiskais regulējums skar šādas mērķa grupas:**1) piena produktu ražotājus –** atbalsta pretendenti, kas piegādā piena produktus izglītības iestādēm;**2) pašvaldības –** atbalsta pretendenti, kas organizē piena produktu piegādi savā pārziņā esošām izglītības iestādēm;**3)** **Latvijas vispārējās izglītības iestādes (arī pirmsskolas) –** atbalsta pretendenti un atbalsta produktu realizācijas vietas**;****4) Latvijas pirmskolas un vispārējās izglītības iestāžu 1.–9.klases izglītojamos**, kas saskaņā ar regulas Nr.657/2008 2.panta un noteikumu Nr.106 3.punkta nosacījumiem ir valsts un Eiropas Savienības atbalsta valsts līdzfinansējuma daļas labuma guvēji, katru mācību dienu bez maksas saņemot līdz 250 ml pasterizēta piena. Pēc LAD informācijas, 2013./2014.mācību gadā atbalsta programmā piedalījās 192,4 tūkstoši pirmsskolas un 1.–12.klases izglītojamo 897 izglītības iestādēs. Apmēram 99% no šiem izglītojamiem saņēma bezmaksas pienu. Turklāt programmā kopumā piedalījās 117 atbalsta pretendentu. Pēc Izglītības un zinātnes ministrijas tīmekļa vietnē ievietotās informācijas 2013./2014.mācību gadā Latvijas pirmsskolas un vispārējās izglītības iestāžu 1.–9.klases izglītojamo kopējais skaits bija 246,6 tūkstoši, tātad bezmaksas pienu saņēma aptuveni 78% izglītojamo. Pēc LAD datiem, patlaban Skolas piena programmā ar valsts līdzfinansējumu tiek piegādāts piens no 13 Latvijas piena pārstrādes uzņēmumiem. Pēc PVD datiem, tikai trīs uzņēmumu ražotajam pasterizētam pienam pagaidām ir piešķirts sertifikāts par atbilstību pārtikas kvalitātes shēmas (t.i., vai nu bioloģiskās lauksaimniecības shēmas, vai nacionālās pārtikas kvalitātes shēmas) prasībām. Tādējādi 10 uzņēmumi ir tiesiskā regulējuma tiešā mērķgrupa.  |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, ne arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

*Anotācijas III, IV un V sadaļa – noteikumu projekts šo jomu neskar.*

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav attiecināms |
| 2. | Sabiedrības līdzdalība projekta izstrādē | Skolas piena programmā iesaistītie piena pārstrādes uzņēmumi norādīja, ka prasība par atbilstību pārtikas kvalitātes shēmu (t.i., vai nu bioloģiskās lauksaimniecības shēmas, vai nacionālās pārtikas kvalitātes shēmas) prasībām apgrūtinās viņu saistošo līgumu nosacījumu izpildi par piena piegādi izglītojamiem bez maksas, jo lielākai daļai uzņēmumu vēl nav sertifikāta par atbilstību šīm prasībām.  |
| 3. | Sabiedrības līdzdalības rezultāti | Noteikumu projekts paredz noteikt pārejas periodu prasību piemērošanai. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | LAD un PVD |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

 Zemkopības ministrs J.Dūklavs

03.02.2015. 10:08

927

I.Orlova

67027376, Inga.Orlova@zm.gov.lv